Plaasaanvalle-gesprek ‘lei tot aksie’Argieffoto Die VF Plus het Donderdag gesê sy gesprek met die leierskap van Gauteng oor misdaad en plaasmoorde het ŉ positiewe uitvloeisel gehad. “Daadwerklike planne van die VF Plus om die probleme met gesamentlike optredes aan te pak, is in beginsel aanvaar en die onderneming is van regeringskant gegee dat dit so uitgevoer gaan word,” het die party in ŉ verklaring gesê. Die VF Plus is verteenwoordig deur dr. Pieter Groenewald, leier van die party, en Philip van Staden, die VF Plus-LPW vir Gauteng. David Makhura, die premier van Gauteng, is vergesel deur Sizakele Emelda Nkosi-Malobane, die provinsie se LUR vir gemeenskapsveiligheid, asook ŉ senior polisiebestuurspan wat die adjunk- provinsiale kommissaris ingesluit het. Die VF Plus het onder meer voorgestel dat die publiek betrek word by ŉ skakelkomitee tussen die gemeenskap, die premier se kantoor en die LUR om sodoende ŉ breë front teen misdaad te vorm. Die LUR het hiertoe ingestem en bevestig dat dit deel van haar toekomstige misdaadbestrydingstrategie sal vorm. “In nog ŉ belangrike stap het die premier saamgestem dat spesiale eenhede nodig is om landelike beveiliging doeltreffend toe te pas en dat spesiale aandag gegee moet word aan brandpunte soos Muldersdrift en Kameeldrift.” Die premier het ook bevestig hy verstaan waarom die VF Plus groot klem op landelike beveiliging lê aangesien hy die belangrikheid van voedselsekerheid deeglik besef. “Nkosi-Malobane het gevra dat die gesprek reeds in Januarie 2018 hervat word waar die VF Plus insette op die tafel sal plaas om uitvoering aan die voorstelle te gee om sodoende misdaad en plaasmoorde in die provinsie suksesvol te bekamp.” Daar is ook ooreengekom dat al die betrokke partye wyd oorleg sal pleeg met die gemeenskap op grondvlak om hul insette oor die aangeleentheid te verkry. “Vandag se vergadering was uiters positief. Ons almal het dit eens dat dinge nie kan aangaan soos wat tans die geval is nie en dat ons as leiers die verantwoordelikheid moet neem om werkbare planne op die tafel te plaas in belang van die publiek se veiligheid,” het Groenewald en Van Staden ná die gesprek gesê. “Misdaad, en veral moord, is ŉ groot probleem en het ŉ uiters negatiewe uitwerking op almal se lewe. Dit is tyd vir ons as leiers, aan weerskante van die tafel, om daadwerklik op te tree.”